SPRÁVA ZO ZAHRANIČNEJ PRACOVNEJ CESTY

1. Účastník pracovnej cesty:

Titul, meno, priezvisko: 	Mgr. Gabriela Jančárová
Pracovisko:	Ministerstvo školstva SR, Sekcia vysokých škôl, Stredisko
na uznávanie dokladov o vzdelaní, Stromová 1, 813 30 Bratislava
Pracovné zaradenie:	hlavný radca
Znalosť jazykov:	Aj, Nj
	
2. Zahraničná pracovná cesta:

Štát:	Belgicko
Mesto:	Brusel
Vykonaná dňa:	18.-19. 06. 2012
Prijímajúca organizácia:	IOM International Organisation for Migration 
Účel cesty:			Odborný seminár - Uznávanie odborných kvalifikácií a zručností 			z tretích štátov, výzvy a možnosti  
Spôsob financovania:	IOM International Organisation for Migration

3. Rámcový program pobytu:

18. 06. 2012– prílet do Bruselu
19. 06. 2012– účasť na stretnutí a odlet späť do Bratislavy

4.	Stručný priebeh rokovania:
19. 06. 2012
Úvod bol venovaný privítaniu všetkých účastníkov a prijatiu programu rokovania. Po ňom nás oboznámili s výsledkami štúdie IOMu, ktorá sa týkala uznávania kvalifikácií a zručností občanov tretích štátov. Vedúcim projektu bola Anke Schuster z Nezávislej siete pre pracovnú migráciu a odborníkov pre integráciu a tiež IOM v Bruseli, ktorá stručne zhrnula ciele a zameranie tejto štúdie (systém a spôsob uznávania kvalifikácií, kto je kompetentný za  uznanie, najnovšie trendy v uznávaní). Do projektu boli zapojené tieto štáty: 2 nečlenské štáty EÚ – Kanada a Austrália, a 5 členských štátov EÚ - Taliansko, Nemecko, Švédsko, Holandsko a Spojené kráľovstvo. Predstavitelia pôsobiaci na univerzitách v týchto štátoch veľmi podrobne informovali o výsledkoch prieskumu. Napr. Pán Shibao Guo z University of Calgary v Kanade informoval o inštitúciách, ktoré sú zodpovedné za uznávanie alebo majú niečo spoločné s uznávaním kvalifikácií, ďalej o systéme uznávania imigrantov a o iniciatívach tohto štátu, akým je Pan-Kanadský rámec pre zisťovanie a uznávanie zahraničných kvalifikácií, ktorý predstavuje novú národnú víziu a určuje princípy a požiadavky v provinciách a Kanady vedúce k zlepšeniu zisťovania a uznávania kvalifikácií  nových prisťahovalcov. Austráliu reprezentovala p. Lesleyanne Hawthorne z University of Melbourne, ktorá sa zamerala na to, z akých štátov prichádzajú migranti do Austrálie (najmä z Číny, nasleduje India), na ich požiadavky a dôvody migrácie, o aký typ práce majú záujem. Predstavila podmienky, ktoré musí migrant spĺňať. Od roku 2008 zaviedli 3 modely uznávania . veľmi rýchly, normálny a pomalý. Čo sa týka ostatných predstaviteľov, keďže išlo o členské štáty EÚ, majú obdobný systém uznávania, pretože sú viazané smernicou č. 2005/36/ES o uznávaní odborných kvalifikácií, všetky teda informovali a zamerali sa na kompetentné orgány za uznanie odborných kvalifikácií dĺžke procesu uznávania a na to, ako sa štáty v tejto súvislosti správajú voči migrantom. 
Ďalší tematický celok bol venovaný novým trendom a nástrojom v uznávaní informálneho a neformálneho vzdelávania. Opäť vystúpila L. Hawthorne, ktorá prezentovala medzinárodnú spoluprácu a niektoré dohody o vzájomnom uznávaní, ako je bilaterálna dohoda medzi Austráliou a Novým Zélandom, Ázijsko-Pacifická dohoda, ktoré zabezpečujú automatické uznanie a prístup s určitými podmienkami. Zručnosti migrantov sú prínosom, a preto bol v tomto štáte založený medzinárodný program pre overovanie schopností a zručností dospelých migrantov za účelom ich využitia a uplatnenia v pracovnej oblasti.   
Jane Watts z Národného Inštitútu pre ďalšie vzdelávanie dospelých oboznámil s projektom IMPACT, ktorý sa realizuje v Spojenom kráľovstve a je zameraný na začlenenie migrantov prostredníctvom poskytnutia adaptačného a kvalifikačného kurzu. Spolupracuje s verejnými pracovnými agentúrami a ich cieľom je hľadanie metód na uznanie a ohodnotenie zručností migrantov, ich sociálna a pracovná integrácia, oslovujú miestne orgány a pracovné agentúry.
Nasledovala Sara-Julia Bloechle z Kolínskeho inštitútu pre ekonomiku, ktorá informovala o vytváraní siete medzi uznávacími orgánmi v nadväznosti na nový nemecký zákon o uznávaní. Motiváciou pre jeho prijatie bol zvyšujúci sa počet zahraničných kvalifikácií v Nemecku. Uznanie zahraničných profesijných kvalifikácií má pozitívny vplyv na zamestnanosť a nemecký pracovný trh a pred rokom 2012 bolo mnoho prekážok v prístupe v procese uznávania. Výsledkom hodnotiaceho procesu získaného vzdelania či zručností príslušnými uznávacími orgánmi môže mať byť ukončený rozhodnutím o plnej ekvivalencii vzdelania alebo o čiastočnom uznaní. Pri čiastočnom uznaní sa uvádza ekvivalent s nemeckou kvalifikáciou, predmet uznania nie je uvedený, prebytok kvalifikácie v porovnaní s nemeckými požiadavkami, musia byť potvrdené profesijné pracovné skúsenosti a žiadatelia musia pristúpiť k alternatívnym postupom, ak sú potrebné.  Ďalej nás oboznámila s novovzniknutou webstránkou – ide o informačný portálom pre zahraničné kvalifikácie (https://www.bq-portal.de/de/db/rechtsgrundlagen/938?referrer=704 ).       
Nasledoval tematický celok zameraný na to, či je možné poučiť sa z európskych skúseností a na to, či môže EÚ zohrávať úlohu pri zvýšení akreditácie kvalifikácií z tretích štátov. V tejto súvislosti vystúpil p. Pascal Kerneis z Európskeho servisného fóra, ktorý porozprával o systéme uznávania v členských štátoch EÚ v súlade so smernicou č. 2005/36/ES o uznávaní odbornej kvalifikácie. Postupne prezentovali skúsenosti s celkovým uznávaním niektorých sektorových povolaní v EÚ poprední predstavitelia z reprezentatívnych inštitúcií - p. Ian Pritchard z Rady Európy pre Architektov v Belgicku, ďalej Jan van der Putten z Európskej federácie pre inžiniersku poradenskú asociáciu a Cecilia Sironi z Talianskej národnej federácie škôl pre sestry. Najväčšie problémy s uznávaním vnímajú  sestry. Veľakrát totiž vzdelanie nie je v súlade s prílohou smernice o uznávaní odborných kvalifikácií, resp. vzdelanie bolo uskutočňované podľa starého systému vzdelávania, čo komplikuje proces uznania v inom členskom štáte EÚ.

5.	Odporúčané závery:

Hľadanie možností uznávania neformálneho a informálneho vzdelávania migrantov, pre prospešné a správne využitie ich zručností na pracovnom trhu v SR. Iniciácia a uzavretie bilaterálnych dohôd o vzájomnom uznávaní dokladov o vzdelaní s ďalšími štátmi, z ktorých na Slovensko  migruje veľký počet.  
	Úzko spolupracovať so zástupcami Medzinárodnej organizácie pre migráciu v SR.

6.	Prinesené materiály:

Prezentácie, ktoré odzneli na stretnutí a boli k dispozícii vo vytlačenej forme sa nachádzajú na Stredisku na uznávanie dokladov o vzdelaní.   
  
7.  Prínos ZPC
 
Slovensko je povinné v súlade so smernicou EP a Rady č. 2009/50/ES z 29. apríla 2004 o práve občanov Únie a ich rodinných príslušníkov voľne sa pohybovať a zdržiavať sa v rámci územia členských štátov EÚ, ktorá vstúpila do platnosti len nedávno, dňa 19. 06. 2011, vytvoriť a zabezpečiť vhodné podmienky pre vstup a usadenie sa i pre obyvateľov nečlenských štátov EÚ. Ide o migrantov - vysokokvalifikovaných pracovníkov, ktorí po splnení všetkých opatrení získajú tzv. modrú kartu. Keďže úlohou Strediska na uznávanie dokladov o vzdelaní je posúdenie odbornej kvalifikácie všetkých migrantov, je dôležité získať čo najviac informácií o migrantoch v SR, hľadanie možnosti zavedenia jednoduchšieho modelu uznania kvalifikácie pre týchto občanov, a to i na základe spolupráce a skúseností z ostatných štátov EÚ.     
  
8.  Spôsob zverejnenia výsledkov ZPC, prenos získaných informácií

Správa zo ZPC je zverejnená na www.minedu.sk. Dokumenty sú na vyžiadanie
k dispozícii v elektronickej forme.
Súhlasím so zverejnením správy na internete.

Správu vypracoval: Mgr. Gabriela Jančárová 

Dátum: 09. 07. 2012

Správu schválil: Mgr. Eva Kaczová, riaditeľka SUDV